Konstantin Volkov

Konstantin Volkov () bol sovietsky diplomat a spravodajský dôstojník NKVD. V septembri 1945, počas pracovnej anabázy v Turecku, kontaktoval konzulát Veľkej Británie v Istanbule, aby varoval Londýn, že jeho spravodajské služby infiltrovali traja vysokopostavení dvojití agenti pracujúci pre Sovietsky zväz. Predtým než stihol vyzradiť identitu špiónov, tak ho sovietske autority prepadli a zavliekli naspäť do Moskvy. Jeho ďalší osud nie je známy, ale predpokladá sa, že bol popravený.

 Neúspešný pokus o zbehnutie 
Koncom augusta 1945 sa na britskom konzuláte v Istanbule objavil list adresovaný vicekonzulovi Hamiltonovi Pageovi. V liste stála žiadosť o naliehavé stretnutie, ktorú Page odignoroval, pretože ju vyhodnotil ako provokáciu z ruskej strany. Nulová odozva prinútila zúfalého Volkova, aby na konzulát zavítal osobne v sprievode svojej manželky Zoji. Na prahu budovy sa zjavil 4. septembra 1945, viditeľne rozrušený a dožadoval sa hovoriť s Pageom. Pri dôvernom rozhovore medzi dvomi vicekonzulmi bol prítomný aj nižšie postavený zamestnanec John Reed v úlohe prekladateľa. Reed pretlmočil Volkovovu ponuku poskytnúť zoznam mien čítajúci vyše 300 sovietskych špiónov pôsobiacich v Turecku a ďalších 250 agentov nachádzajúcich sa v Británii, pokiaľ dostane politický azyl a honorár vo výške 27500 anglických libier. Volkov ďalej tvrdil, že pozná mená dvoch britských diplomatov poskytujúcich tajné informácie NKVD (títo diplomati boli Guy Burgess a Donald Maclean).John Reed v interview s Phillipom Knightleym (Júl, 1988)

Veľká Británia na ponuku pristúpila a prípadom Volkov poverili Kima Philbyho, ktorý zastával vysoké postavenie v sekcií kontrarozviedky v SIS a tešil sa vysokému renomé nielen medzi rodákmi, ale aj kolegami z budúcej CIA. Philby dostal celý štós dostupných informácii o potencionálnom prebehlíkovi, vrátane jeho skutočnej totožnosti, aby čo najlepšie pripravil plán na bezpečný transport Volkova a jeho manželky do Anglicka. V skutočnosti bol ale Philby jedným z oných troch agentov slúžiacich Sovietskemu zväzu, o ktorých Volkov povedal, že infiltrovali britské tajné služby.

Philbyho desila predstava, že by sa Volkov dostal do Londýna a prezradil ho, a preto alarmoval Kremeľ, ktorému posunul všetky informácie k prípadu, ktorými disponoval. Nasledujúce týždne sabotoval prípravy na záchrannú misiu, aby čo najviac oddialil jeho odlet do Turecka, a tým dal Sovietskemu zväzu čas vyslať vlastných mužov do Istanbulu, aby Volkova neutralizovali.

Keď po troch týždňoch prieťahov dorazil Philby do Turecka, po sovietskom diplomatovi akoby sa zľahla zem. Naposledy ho údajne videli na letisku, ako ho obviazaného obväzmi a nehybného naložili do lietadla. V rovnakom stave do dopravného prostriedku dostali aj jeho ženu. Predpokladá sa, že Volkova nadopovali omamnými látkami a previezli do rodnej krajiny, kde ho obvinili z vlastizrady a popravili. Rovnaký osud mal postihnúť aj jeho manželku a vzhľadom na to, že sa už nikdy neozval ani žiaden rodinný príslušník, tak sa odhaduje, že represáliám neunikli ani ďalší príbuzní.

 Následky 
Keď sa Volkov náhle odmlčal, pracovníci konzulátu obvinili Philbyho z odsúdeniahodnej nedbalosti, keď sa o celé tri týždne omeškal s príchodom do Turecka. Dvojitý agent Philby sa vyhováral na byrokraciu a svojich nadriadených.

Postupne prípad upadol na nejaký čas do zabudnutia, ale keď sa po rokoch nad Philbym rozprestrel mrak podozrenia zo špionážnej činnosti v prospech Sovietskeho zväzu, kauza Volkov opäť ožila. V roku 1951 musel pre podozrenie z vlastizrady opustiť SIS, ale vina mu bola dokázaná až o dvanásť rokov neskôr. Philby emigroval do Moskvy a v exile sa priznal, že to bol skutočne on, kto informoval Moskvu o plánovanom zbehnutí Volkova. Zároveň prípad označil za najťažšiu skúšku v jeho kariére dvojitého agenta.

 Osobný život 
Konstantin Volkov bol po nedobrovoľnom transporte do rodnej krajiny s najväčšou pravdepodobnosťou nielenže popravený, ale prakticky celá jeho existencia bola vymazaná z povrchu zemského. Sovietske autority skartovali akékoľvek informácie o bývalom diplomatovi, a preto sa nedochovalo jeho otcovské meno, rok narodenia, či mesto, z ktorého pochádzal. Nie sú známe ani jeho pracovné skúsenosti z doby pred pôsobením v Turecku a rovnakým otáznikom zostáva, na ktorej škole promoval. Nie je známe, či mal deti.

Nebyť záznamov z britského konzulátu, Volkovova existencia by upadla do zabudnutia, akoby ani neexistoval.

 Referencie 

Kategória:Sovietski diplomati
Kategória:Sovietski špióni
Kategória:Dvojití agenti
Kategória:Nezvestné osobnosti
Kategória:Popravené osobnosti
Kategória:Obete komunistického režimu v Sovietskom zväze
Kategória:Osoby s neistým dátumom narodenia
Kategória:Osoby s neistým dátumom úmrtia